Կանգոնին՝ ծեր զինակիրը, առջևում արյան հետքեր էր որոնում, Վիլսոնը՝ զենքը պատրաստ, հետևում էր խոտերի շարժմանը, երկրորդ զինակիրը՝ ականջը ձայնի, նայում էր առջև, իսկ Մաքոմբերը՝ հրացանը առջևում պահած, քայլում էր Վիլսոնի ետևից։ Նրանք նոր էին մոտեցել խոտերին, երբ Մաքոմբերը արյունից խռպոտած մռնչյուն լսեց ու տեսավ, թե ինչպես շաչյունով ծփացին խոտերը։ Իսկ հաջորդ վայրկյանին նա վազում էր խելահեղորեն, ահաբեկված, վազում էր դեպի գետը։ Նա լսեց Վիլսոնի մեծ հրացանի ձայնը՝ քա՛-րա՛-վու՛նգ, լսեց երկրորդ կրակոցը՝ քա՛-րա՛-վու՛նգ և, շրջվելով՝ տեսավ սարսափելիորեն այլանդակված առյուծին, որ փորձում էր բարձր խոտերի միջով հասնել Վիլսոնին, իսկ կարմրադեմ մարդն իր անճոռնի հրացանի սողնակը ետ էր տարել ու նշան էր բռնում , երբ նորից լսվեց պայթող քա-րա-վունգը։ Առաջ սողացող առյուծի ծանր, հրաշեկ մարմինը քարացավ, ու նրա այլանդակված գլուխը ետ ընկավ։